钦定古今图书集成/明伦汇编/官常典/第399卷 > 戚贤
## 钦定古今图书集成/明伦汇编/官常典/第399卷 > 戚贤

按《明外史》本传：“贤字秀夫，全椒人。嘉靖五年进士，授
归安知县。县有萧总管庙，报赛无虚日。会久旱，贤祷
不验，沈木偶于河。居数日，舟过其地，木偶跃入舟，舟
中人皆惊，贤徐笑曰：‘是特未焚耳’。趣焚之。潜令健隶入岸傍社，诫之曰：‘水中人出。械以来。已果获数人，盖
奸民募善泅者为之也。知府万云鹏操下急，贤数忤’”
之。当上计，有毁云鹏者，将被黜。贤走吏部白其枉，云
鹏竟得免。而尚书桂萼独心异贤丧去。起知唐县，召
为吏科给事中。十四年春，当大计。外吏大计罢者，例
永不用。而是时言事诸臣忤柄臣意，率假计典锢之。
贤乃先事言“所黜有未当者，宜听言官论救。”帝称善，
从其请。会参议王存、韦商臣言事忤要人。前给事中
叶洪劾汪𬭎被谪，果在黜中。贤方勘事陕西，给事中
薛宗铠因据贤疏伸救，吏部持不可。帝遂命已之。及
贤还朝，以𬭎恣横，实张孚敬庇之，乃条其罪状曰：“辅
臣孚敬，布腹心以操吏部之权，悬利害以箝言官之
口。即如考察一事，陛下曲听臣言，许其申雪，正防大
臣行私也。今言官为洪等辨救，孚敬乃曲庇冢臣，巧
言阻遏。陛下有尧、舜知人之明，辅臣负伯鲧方命之
罪，放流之典具在，惟陛下以威断之。”帝内嘉贤言，而
重违孚敬、𬭎意，洪等竟不复。再以丧去，补刑科都给
事中。夏言柄国，会当选庶吉士，不能无所徇。贤疏陈
请属之弊，帝纳其言。久之，劾郭勋吞噬遍天下。太庙
灾，复劾勋及尚书张瓒、樊继祖等，而荐闻渊、熊浃、刘
天和、王畿、程文德、徐樾、万镗、吕柟、魏校、程启充、马明
衡、魏良弼、叶洪、王臣可任用。言滋不悦，激帝怒，谪山
东布政司都事。诸被荐者皆夺俸。贤寻以父老自免
归，十馀年卒。贤少闻王守仁说，心契之。及官于浙，遂
执弟子礼。